钦定古今图书集成/理学汇编/学行典/第275卷 > 《招隐》左思
## 钦定古今图书集成/理学汇编/学行典/第275卷 > 《招隐》左思

杖策招隐士，荒涂横古今。岩穴无结构，丘中有鸣琴。
白云停阴冈，丹葩曜阳林。石泉漱琼瑶，纤鳞或浮沈。
非必丝与竹，山水有清音。何事待啸歌，灌木自悲吟。
秋菊兼糇粮，幽兰间重襟。踌躇足力烦，聊欲投吾簪。

其二

经始东山庐，果下自成榛。前有寒泉井，聊可莹心神。
峭蒨青葱间，竹柏得其真。弱叶栖霜雪，飞荣流馀津。
爵服无常玩，好恶有屈伸。结绶生缠牵，弹冠去埃尘。
惠连非吾屈，《首阳》非吾仁。相与观所尚，逍遥撰良辰。